Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 2948

39. Nyilatkozat a közösségi jogszabályok szövegezésének minőségéről A Konferencia megállapítja, hogy a közösségi jogszabályok szövegezésének minősége alapvető feltétele annak, hogy azokat a hatáskörrel rendelkező nemzeti hatóságok megfelelően hajtsák végre, és a polgárok, illetve a gazdasági élet szereplői jobban megértsék. A Konferencia emlékeztet az Európai Tanács elnöksége által 1992. december 11–12-én Edinburgh-ban elfogadott erre vonatkozó következtetésekre, valamint a közösségi jogszabályok szövegezésének minőségéről szóló 1993. június 8-ai tanácsi állásfoglalásra (Az Európai Közösségek Hivatalos Lapja, C 166. szám, 1993. június 17., 1. o.). A Konferencia úgy véli, hogy a közösségi jogszabályok elfogadására irányuló eljárásban részt vevő három intézménynek, azaz az Európai Parlamentnek, a Tanácsnak és a Bizottságnak iránymutatásokat kell elfogadnia az említett jogszabályok szövegezésének minőségére vonatkozóan. Hangsúlyozza továbbá, hogy a közösségi jogszabályokat hozzáférhetőbbé kell tenni, és üdvözli ebben a vonatkozásban a jogszabályszövegek hivatalos kodifikálását szolgáló gyorsított munkamódszer elfogadását és első alkalmazását, amelyet az 1994. december 20-ai intézményközi megállapodás tett lehetővé (Az Európai Közösségek Hivatalos Lapja, C 102. szám, 1996. április 4., 2. o.). Ezért a Konferencia kijelenti, hogy az Európai Parlamentnek, a Tanácsnak és a Bizottságnak: – közös megegyezéssel iránymutatásokat kellene megállapítania a közösségi jogszabályok szövegezése minőségének javítására, és a közösségi jogalkotási javaslatok vagy jogszabálytervezetek vizsgálatakor követnie kellene ezeket az iránymutatásokat, és meg kellene tennie az iránymutatások megfelelő alkalmazásához szükségesnek tartott belső szervezeti intézkedéseket; – meg kellene tennie minden erőfeszítést a jogszabályszövegek kodifikálásának gyorsítására.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes